Gandia lamenta les retallades de la Generalitat en matèria forestal
24 març 2025

## Gandia lamenta les retallades de la Generalitat en matèria forestal24 març 2025Última actualització: 24 març 2025

![](../gestion/img/8416fbdfbb581853475a9831f5995167f0f1ddb61795a2e7ec91d6fb26ad30c9.jpg)  
  

Les coportaveus del Govern local, ****Alícia Izquierdo**** i ****Balbina Sendra,**** han comparegut aquest matí per tal d’informar dels principals assumptes tractats a la Junta de Govern Local.

En primer lloc, la primera tinenta d’alcaldia, ha destacat l’acceptació de l’assignació de 13.655,27 € atorgada per la Conselleria d’Agricultura, Desenvolupament Rural, Emergència Climàtica i Transició Ecològica per a l’execució del Fons Estratègic Municipal de Prevenció d’ Incendis i Gestió Forestal durant l’any 2025. La regidora ha recordat que l’Ajuntament de Gandia té  ja en vigor un Pla de Prevenció d’Incendis Local actualitzat, dins el qual des de fa temps estan fent-se les franges de prevenció en les urbanitzacions de Marxuquera. «El que anem a fer amb aquests 13.655,27 euros és invertir-los en la neteja de pràcticament 1,3 hectàrees del que seria el paratge de les cases de l'Algar. Perquè, en aquest moment, pensem que és el punt, i així ho marca el pla local de prevenció d'incendis, més perillós. I les següents accions que anem a fer, directament amb el nou contracte de gestió forestal que hem posat en marxa, serien les franges perimetrals de protecció d'incendis de Molló 1, Molló 2 i Molló 3, és a dir, de les zones dels Mollons. Aquestes dues accions esperem tenir-les acabades abans de l'estiu».

Alícia Izquierdo ha lamentat les retallades continuades en prevenció forestal de la Generalitat, enfront dels 500.000 euros que ha invertit enguany l’Ajuntament de Gandia. «I, en general, a tot el que du el cognom "emergència climàtica", perquè tenim un Consell negacionista. Igual passa en patrimoni, amb fortes retallades o en memòria democràtica, on han desaparegut directament». En aquest sentit, Balbina Sendra també ha confirmat les retallades en subvencions de les àrees que ella gestiona: Turisme, Cultura i Arxius i Biblioteques.  

D’altra banda, la Junta de Govern Local també ha aprovat una ajuda de 50.000 euros que amplia la que ja es prestava (45.000 €) a Càritas Interparroquial Gandia per desenvolupar el seu Pla d'Emergència Social. D'una banda, es contemplen 30.000 euros que es destinaran a famílies amb dificultats per accedir a les vies normalitzades d'ajudes i, de l'altra, 20.000 euros per al personal que s'encarregarà de la valoració d'ajudes a famílies i persones vulnerables. En total, es destinaran 95.000 euros per al projecte.  
«Aquesta i altres ajudes són prova que aquest govern de progrés continua treballant de forma conjunta amb les entitats de la nostra ciutat que s'encarreguen de donar resposta a les necessitats socials i el més important, aconseguir que tota la ciutadania tinga una vida digna, siga quina siga la seua situació», ha conclòs Balbina Sendra.

[Twittear](https://twitter.com/share)